b"\n_START_ARTICLE_\nRossell\n_START_SECTION_\nGeografia\n_START_PARAGRAPH_\nEst\xc3\xa0 situat en el sector septentrional de la comarca, en el l\xc3\xadmit amb la prov\xc3\xadncia de Tarragona. Travessen el seu terme els rius Cervol i S\xc3\xa9nia. El clima \xc3\xa9s mediterrani amb hiverns suaus i estius poc calorosos._NEWLINE_Pel que fa al relleu, es distingeixen tres zones: al nord, la m\xc3\xa9s muntanyenca i elevada (Muntanyes de Benifass\xc3\xa0), amb l'antic terme de Bel incl\xc3\xb2s; una zona interm\xc3\xa8dia de transici\xc3\xb3, on se situa el nucli poblacional de Rossell; i l'\xc3\xa0rea meridional de les Planes, on es troben els camps de cultiu. A m\xc3\xa9s del riu Cervol i del riu de la S\xc3\xa9nia que ho alimenten en part, el terme \xc3\xa9s drenat pel barranc de Requena (que travessa per la part central en adre\xc3\xa7a nord-oest/sud-oest) i els seus afluents, el barranc dels T\xc3\xb3ner i el de la Sotarraina; i pel barranc de l'Ullastre._NEWLINE_En 1972, se li va annexionar el terme municipal de Bel, pel que avui part del seu territori pertany a la subcomarca de la Tinen\xc3\xa7a de Benifass\xc3\xa0.\n_START_SECTION_\nHist\xc3\xb2ria\n_START_PARAGRAPH_\nA les coves de les Bruixes, de Blai o Barberana trobem les primeres petjades humanes; al Polseguer, el coll del Moro, el Carrasclet i el mas de Vito hi ha restes dels ibers i dels romans, d'aquests s'ha descobert un bust de marbre del segle I aC; els moros fundaren el llogaret que hi ha perviscut fins als nostres dies com Bel que fou ocupat per Pere II (1177-1213) en 1208, conquerit definitivament per Jaume I (1208-1276), fundat com a poble per Blasc d'Alag\xc3\xb3; manat poblar, amb carta pobla de 1237, per Hug de Follalquer, mestre de l'orde de Sant Joan de l'Hospital, i pagaven els pobladors al monestir de Benifass\xc3\xa0 els dos ter\xc3\xa7os del delme; uns anys despr\xc3\xa9s fou involunt\xc3\xa0ria protagonista d'un plet entre el monestir de Benifass\xc3\xa0 i els Hospitalers pel seu senyoriu que, en 1286, recau en la batlia de Cervera, de qu\xc3\xa8 era el poblet m\xc3\xa9s petit; en 1317 la batlia esdev\xc3\xa9 propietat de l'orde de Montesa sota el qual senyoriu roman fins al XIX; result\xc3\xa0 incendiada durant la guerra dels Segadors el 1648 pel mariscal franc\xc3\xa8s Schonberg; el 1705 Felip V (1683-1746) va fortificar Bel; en el segle XIX va ser zona d'operacions del carlista Cabrera i de diferents roders com ara Salom, Tarranc o Currutaco._NEWLINE_L'any 1972 el municipi de Bel va agregar-se a Rossell.\n_START_SECTION_\nEconomia\n_START_PARAGRAPH_\nL'economia es basa en una pobra agricultura de sec\xc3\xa0 i una m\xc3\xa9s florent ind\xc3\xbastria (mobles, t\xc3\xa8xtil, alimentaci\xc3\xb3) ajudades per l'explotaci\xc3\xb3 de granges de porcs, pollastres i conills."